የክልልነት ጥያቄዎችን ለመመለስ ሶስት አማራጮች ይፋ ሆኑ
 አዲስ አበባ፡- በደቡብ ክልል የሚነሱ የክልልነት ጥያቄዎችን ሳይንሳዊ በሆነ መልኩ ምላሽ ለመስጠት ከታሪክ ፣ ፖለቲካል ሳይንስ፣ አንትሮፖሎጂ እና ሌሎች ዘርፎች የተውጣጡ 20 አባላት ያሉት የጥናት ቡድን ባከናወነው ጥናት ሶስት አማራጮችን ማግኘቱን ይፋ አድርጓል፡፡ በክልሉ እየተነሳ ያለው ክልል የመሆን ጥያቄ ከስሜታዊነት ነፃ በሆነ እንዲታይና ታሪካዊ ስህተት እንዳይፈጸምም ጥንቃቄ እንደሚያስፈልግ ቡድኑ አሳስቧል፡፡አጥኚ ቡድኑ ግኝቱን ትናንት በሐያት ሆቴል ይፋ ባደረገበት ወቅት እንደገለጸው፣ ከ17 ሺህ በላይ ሰዎች መረጃ መሰብሰቡን አስታውቆ በዚህም ሶስት አማራጮች አግኝቻለሁ ብሏል፡፡  በመሆኑም 56ቱ ብሄር ብሄረሰቦችን ህዝቦች ላለፉት 27 ዓመታት አብረው በቆዩባቸው ዓመታት ያሳለፏቸው ተግዳሮቶች ቢኖሩም የጋራ ጥቅሞቻቸው ከፍተኛ በመሆናቸው አሁን ባለው አወቃቀር ቢቀጥል የሚለው አንዱ አማራጭ ሲሆን፣በሁለተኛ አማራጭ ደግሞ በሁለትና ከዛ በላይ በክልል ቢደራጅ ፣ሶስተኛው አማራጭ አሁን ባለው የአገሪቱ ነባራዊ ሁኔታ የክልል ጥያቄን በጊዜያዊነት ማቆየት የሚሉት መሆናቸውን ይፋ አድርጓል። የጥናት ቡድኑ እንደገለፀው ጥናቱ ትኩረት ያደረገው የክልል አደረጃጀት ጥያቄን መሰረት ያደረገ ሲሆን፣ ከክልል አመሰራረት ጀምሮ ያለውን መረጃ ዳሷል። በዳሰሳውም 56ቱ ብሄር ብሄረሰቦችና ህዝቦች በአንድ ክልል ሲደራጁ በመንግሥት ውሳኔ ሳይሆን ምሁራን ተወያየተው ባሳለፉት ውሳኔ ነው። በወቅቱም ውስን የሰው ኃይል፣የክልሉ የተፈጥሮ ሀብት፣ህዝቦቹም የሚገናኙ መሆናቸው ታሳቢ ተደርጎ መሆኑን ቡድኑ አመልክቷል። በሂደቱ ከፍትሀዊ ተጠቃሚነት፣ ከመልካም አስተዳደር ችግሮች በስተቀር በአንድ ላይ መሆናቸው ትሩፋቱ ብዙ እንደነበር በጥናቱ መረጋገጡን ገልጸዋል። በህዝቡ የተፈጠሩት ቅሬታዎች ከአደረጃጀት ሳይሆን በአሰራር ክፍተት የተፈጠሩ እንደሆኑም በጥናቱ የታዩ መሆናቸውን አንስተዋል። በአሰራር የተፈጠረው ችግር ካለፉት ሁለት ዓመታት ወዲህ በተለይም ከለውጡ በኋላ ጥያቄ ማስነሳቱን ቡድኑ አመልክቷል። የህዝቡ ጥያቄም በጋራ መደራጀቱ ይፍረስ ሳይሆን፣ በኢፍትሐዊነት፣በሀብት ክፍፍል፣በመልካም አስተዳደር የሚገለጹት ምላሽ እንዲያገኙ እንደሆነ አስረድተዋል። በጥናቱ ግኝት በተቀመጠው ምክረሀሳብም ሊህቃን፣ህዝቡና በየደረጃው የሚመለከተው አካል ሳይመክርበት የሚወሰን ውሳኔ ታሪካዊ ስህተት እንዳያስከትልና በተተኪው ትውልድ ላይም መፍረድ እንዳይሆን ተገቢውን ጥንቃቄ ማድረግ እንደሚገባ የጥናት ቡድኑ አስገንዝቧል። በጥናቱ ከተካተቱት የክልሉ ነዋሪዎች በተነሳው ምክረሃሳብ 56ቱ ብሄር ብሄረሰቦችና ህዝቦች ባለፉት ዓመታት አብረው ሲኖሩ በጋራ ጉዳዮች ላይ የጋራ አቋም ለመያዝና አሁን እያደገ የመጣውን የጋራ ሥነልቦና የክልሉ አደረጃጀት ህብረ ብሄራዊ ስለሆነ ‹ትንሽዋ ኢትዮጵያ› የሚለው ተምሳሌት ለማስቀጠል እንደሚረዳ ተመልክቷል። የክልሉ መንግሥትና የደቡብ ኢትዮጵያ ህዝቦች ዴሞክራሲያዊ ንቅናቄ(ደኢህዴን) ሳይንሳዊ ጥናት እንዲካሄድ የፖለቲካ ውሳኔ ሲወስን የመጀመሪያው እንደሆነና ለማመንም ተቸግረው እንደነበር የተናገሩት የጥናት ቡድኑ የተጠቀመው የጥናት ዘዴ፣አግባብነት፣የመረጃ በቂነት፣የአተናተን ብቃት፣የመሰል ጥናቶች ምልከታና ሌሎችም መካተታቸው በሌሎች ባለሙያዎች እንደሚተችና በጥናቱ ላይም ምሁራን፣አመራሩና በየደረጃው ለህዝቡ እንደሚቀርብ ቡድኑ አስታውቋል።አዲስ ዘመን ሀምሌ 18/2011 